Ego Girardus comes Vienne et Matisconis notum volo fieri presentibus et futuris quod ego pro remedio anime meę et patris mei comitis Guilermi et aliorum predecessorum meorum donavi Deo et ęcclesię fratrum Quinciacensium duas muntatas singulis ebdomadis in puteo Ledonis de meis propriis et dominicis muntariarum caldariis quas pater meus mihi dimisit liberas et quietas iure perpetuo possidemdas. Alias etiam duas si eas vel a me vel ab hominibus meis me laudante et sciente elemosina vel emptione adquirere potuerint simili libertate eisdem fratribus donavi. Pedagia quoque et minagia et ventas in omni potestate mea in terra et aqua universaliter quas ipsi daturi fuerant predictis fratribus similiter donavi. Ipsos etiam fratres Quinciacensium et res eorum in custodia et manutenemento per totam terram meam accepi. Donavi quoque eisdem fratribus Stephanum Frarinum cum omni tenemento et posteritate eius. Dedi etiam eisdem quod si ipsi aut res ipsorum aliquid alicui in terra mea forifecerint solum capitale absque alia emendatione persolventes de cetero quieti abeant. Concessi quoque quod si ego aut aliquis filiorum meorum seculo abrenuntiare voluerimus non alibi in ordine Citerciensium quam apud Quinciacum habitum religionis suscipiemus. Hanc donationem ego obtuli Deo et fratribus Quinciacensibus per quemdam librum super altare Sancte Marie Quinciaci. Super idem altare ego iuravi quod donationem istam fideliter tenerem et garantirem nec me daturum terram alicui filiorum meorum quousque donationem istam se tenere et garantire ecclesie Quinciacensium sub iuramento mihi promiserint. Iuraverunt etiam Guillelmus de Chavisio, Ebrardus de Ayuens, Huldricus de Vienna, Cristianus marescalcus quod si ex his ecclesie Quinciacensium in aliquo deviaretur ipsi ad voluntatem abbatis et fratrum Quinciacensium se haberent quousque omnia eis redintegrarentur. Huius rei testes sunt : Hugo Salinensis prepositus Sancti Anatholii, Hugo de Bers decanus de Nablens, Hugo de Vinzellis, Tibertus Junior de Monte Moreti, Rainaldus de Treva. Et ut hoc inperpetuum ratum habeatur sigilli mei inpressione munivi. Actum anno ab Incarnatione Domini Mo Co LXXo secundo.